b'\n_START_ARTICLE_\nSaturn\n_START_SECTION_\nSestava planeta\n_START_PARAGRAPH_\nPlanet je sestavljen ve\xc4\x8dinoma iz vodika (75\xc2\xa0%) in helija (25\xc2\xa0%). Domnevajo, da ima v notranjosti sredico iz \xc5\xbeeleza, niklja in skal (silikatnih spojin in oksidov), ki jo obkro\xc5\xbeajo notranja plast kovinskega vodika v kapljevinskem stanju, vmesna plast kapljevinastega vodika in helija ter zunanja, plinasta plast. Bledo rumena obarvanost je posledica prisotnosti amonijaka v sledeh v zgornjih plasteh atmosfere.'